送范文叔知彭州
作者：彭龜年
朝代：宋

paragraphs: 吾友范文叔，家世岷峨州。
忠純自性分，耿耿明月秋。
朅來聲利場，況與造物侔。
汲引如不及，不進不肯休。
酸鹹性難齊，委曲能調柔。
一朝善類合，人亦多君謀。
或者以己量，謂君相比周。
在我亦何感，太空雲自浮。
俄然動歸興，瞥去輕于鷗。
始知進退間，君子得自由。
聖主羅衆俊，巖穴窮冥搜。
何以斗大州，著我第一流。
無人子思側，殷勤爲王留。
謬當豹尾間，對此誠包羞。
五馬豈不貴，吾非爲君籌。
君儻知我心，毋忘天下憂。